*Proiect*

**GUVERNUL REPUBLICII MOLDOVA**

HOTĂRÎRE nr.\_\_\_\_\_

din \_\_\_\_\_\_\_\_\_\_\_\_2016

mun. Chişinău

Cu privire la modificarea și completarea

Regulamentului de organizare și funcționare

a federațiilor sportive naționale

**--------------------------------------------------------------------**

În temeiul articolul 6 și 21 din **Legea** Nr. 330-XIV din  25.03.1999 **cu privire la cultura fizică şi sport** (Monitorul Oficial al Republicii Moldova, 1999, nr. 83-86, art. 399), cu modificările şi completările ulterioare şi în scopul ajustării la noile condiţii economico-financiare a activității federațiilor sportive,

Guvernul HOTĂRĂŞTE**:**

Regulamentul de organizare și funcționare a federațiilor sportive naționale, Hotărîrea Guvernului nr. 356 din 26 martie 2003 (Monitorul Oficial al Republicii Moldova, 2003, nr. 062, art. 381), cu modificările şi completările ulterioare, se completează după cum urmează:

1) Pe tot parcursul hotărîrii, sintagma ”autoritatea administrativă centrală” se substituie prin sintagma ”autoritatea centrală de specialitate”, la forma gramaticală respectivă;

2) Pe tot parcursul hotărîrii, cuvîntul ”județ” se substituie prin cuvîntul ”raion”, la forma gramaticală respectivă;

3) Punctul 2 din Hotărîrea Guvernului nr. 356 din 26.03.2003 cu privire la aprobarea Regulamentului de organizare și funcționare a federațiilor sportive naționale va avea următorul conținut:

”2. Federațiile sportive naționale își vor revizui propriile statute și regulamentele de organizare și funcționare, după necesitate, în concordanță cu prevederile prezentului Regulament”;

4) Punctul 1 din Regulamentul de organizare și funcționare a federațiilor sportive naționale va avea următorul conținut:

”1. Federația sportivă națională (în continuare – federația), este persoană juridică necomercială, apolitică și neguvernamentală constituită prin asocierea asociațiilor și cluburilor sportive, care organizează și dirijează ramura de sport respectivă pe întreg teritoriul Republicii Moldova.”;

5) se completează cu punctul 6¹ cu următorul cuprins:

„6¹. „În cazul cînd membri ai Federației Internaționale, din partea Republicii Moldova, sunt mai multe entități (Federația de profil și un club sportiv), care colaborează cu autoritatea centrală de specialitate, prioritate i se acordă federației naționale de profil.”;

6) Punctul 12 se redactează și va avea următorul conținut:

” 12. Îndeplinind condițiile stipulate în punctul 11, pentru avizare și ulterioara înregistrare a federațiilor se depun, respectiv, la autoritatea centrală de specialitate și Ministerul Justiției:

- cererea privind înregistrarea statutului;

- statutul federației în cauză;

- procesul-verbal ale Congresului (Conferinței) de constituire sau Adunării Generale;

- date despre fondatori;

- lista organele de conducere și de revizie;

- avizul de la autoritatea centrală de specialitate

7) Punctul 14, aliniat 5 va avea următorul conținut:

”selectarea și pregătirea corespunzătoare a loturilor naționale olimpice și neolimpice și asigurarea participării acestora la competiții și cantonamente naționale/internaționale”;

8) Capitolul IV, punctul 18 se redactează și va avea următorul conținut:

”Organele de conducere ale federației sunt:

- Adunarea Generală;

- Consiliul de Administrare (Biroul Federal);

- Președintele;

- Comisia de Cenzori (Cenzorul);

9) Punctul 21, aliniatul 3 se modifică după cum urmează:

”să informeze o dată în doi ani organul de înregistrare și anual autoritatea centrală de specialitate asupra activității federației”;

10) În punctul 23 sintagma ”Clasificației sportive a Republicii Moldova și titluri sportive” se substituie cu sintagma ”Clasificația sportivă unică a Republicii Moldova” și textul ”aprobate de Consiliul autorității administrative centrale” cu textul ” autoritatea centrală de specialitate”;

11) Punctul 32 se redactează și va avea următorul conținut:

”32. Colaborarea federației cu autoritatea centrală de specialitate se realizează în baza contractului de colaborare, semnat pentru o perioadă de 4 ani (ciclul olimpic), care conține obligațiile ambelor părți, suplimentate de acorduri adiționale trimestriale și/sau acord adițional anual”;

12) Punctul 33 și litera a) vor avea următoarea redacție:

” În exercitarea atribuțiilor prevăzute de Legea nr. 330 –XIV din 25.03.1999 cu privire la cultira fizică și sport și Hotărîrea Guvernului nr. 766 din 26.11.2009 ”Cu privire la aprobarea Regulamentului privind organizarea și funcționarea Ministerului Tineretului și Sportului, structurii și efectivului-limită ale aparatului central al acestuia”, federația prezintă autorității centrale de specialitate.

a) pentru aprobare:

- Calendarul acțiunilor sportive naționale și internaționale pentru anul respectiv;

- Clasificația sportivă unică a Republicii Moldova;

- alocațiile bugetare pentru ramura respectivă;

- contractul de colaborare cu autoritatea centrală de specialitate;

b) pentru avizare:

- actele de afiliere a federației la forurile sportive internaționale;

- regulamentele campionatelor naționale, și competițiilor internaționale organizate pe teritoriul Republicii Moldova, aprobate prin semnătura președintelui cu aplicare ștampilei umede a federației.

**Prim-ministru Pavel FILIP**

**Contrasemnează:**

Ministru al Tineretului şi Sportului  **Victor ZUBCU**

Ministrul Finanţelor  **Octavian ARMAȘU**

Ministru al Justiției **Vladimir CEBOTARI**